Διερεύνηση της διαγλωσσικής μεταφοράς δεξιοτήτων από τη δεύτερη\ξένη γλώσσα στην πρώτη μέσα από πρόγραμμα παρέμβασης στην δεύτερη γλώσσα σε μαθητές με μαθησιακές δυσκολίες
Authors: Σέγκλια Μαρία 
Published: May 2021

Στη διεθνή βιβλιογραφία έχει επιβεβαιωθεί ότι η γνώση της πρώτης γλώσσας (Γ1) επηρεάζει θετικά την εκμάθηση της δεύτερης (Γ2). Τελευταία οι έρευνες έχουν επιβεβαιώσει και το αντίθετο υποστηρίζοντας την διαγλωσσική μεταφορά δεξιοτήτων από τη Γ2 στη Γ1, σύμφωνα με την υπόθεση της Γνωστικής Αναδρομικής Μεταφοράς (Cognitive Retroactive Transfer - CRT). Αυτή η υπόθεση υποστηρίζει ότι μια παρέμβαση στις γλωσσικές δεξιότητες της Γ2 μπορεί επίσης να ωφελήσει τις αντίστοιχες δεξιότητες στη Γ1, ακόμη και σε μαθητές με μαθησιακές δυσκολίες (Μ.Δ). Στόχος της παρούσας μελέτης ήταν να εξετάσει την ικανότητα της διαγλωσσικής μεταφοράς δεξιοτήτων από τη Γ2 (αγγλικά) στη Γ1 (ελληνικά) σε μαθητές με μαθησιακές δυσκολίες, μετά από παρέμβαση στη Γ2, βάσει της υπόθεσης CRT. Οι δεξιότητες που εξετάστηκαν ήταν η αποκωδικοποίηση, η αναγνωστική κατανόηση και η ορθογραφία. Συμμετείχαν 35 μαθητές της Β΄ Γυμνασίου διαγνωσμένοι με Μ.Δ., με Γ1 την ελληνική και Γ2 την αγγλική. Οι μαθητές χωρίστηκαν σε μια πειραματική ομάδα, όπου εφαρμόστηκε πεντάμηνη παρέμβαση και σε μια ομάδα ελέγχου χωρίς παρέμβαση. Και οι δύο ομάδες αξιολογήθηκαν στις προαναφερθείσες δεξιότητες και στις δύο γλώσσες δύο εβδομάδες πριν και δύο εβδομάδες μετά την παρέμβαση. Μετά την παρέμβαση, η αποκωδικοποίηση βελτιώθηκε στην πειραματική ομάδα και στις δύο γλώσσες, αλλά όχι στην ομάδα ελέγχου. Επιπλέον, δεν παρατηρήθηκε βελτίωση στην Γ2 στην αναγνωστική κατανόηση της πειραματικής ομάδας μετά την παρέμβαση, σε αντίθεση με την Γ1. Αυτό έρχεται σε αντίθεση με την υπόθεση CRT, καθώς δεν υποστηρίζεται η μεταφορά της δεξιότητας της κατανόησης από τη Γ2 στη Γ1, εφόσον μετά την παρέμβαση, η κατανόηση της Γ2 δεν βελτιώθηκε. Αυτό ίσως οφείλεται στον τρόπο διδασκαλίας των στρατηγικών που διδάχτηκαν οι μαθητές στην παρέμβαση ή στην ελλιπή γνώση λεξιλογίου στη Γ2. Επιπλέον, δεν παρατηρήθηκε βελτίωση της επίδοσης στην ομάδα ελέγχου, που δεν δέχτηκε παρέμβαση. Από την άλλη, η ορθογραφική δεξιότητα της πειραματικής ομάδας βελτιώθηκε μόνο στη Γ2 μετά την παρέμβαση, αλλά όχι στη Γ1, συμφωνώντας και με τα αποτελέσματα άλλων μελετών που επιβεβαιώνουν τη μεταφορά γλωσσικών δεξιοτήτων από τη Γ2 στη Γ1, εκτός από την ορθογραφία, που είναι συγκεκριμένη για κάθε γλώσσα, ειδικά όταν υπάρχει διαφορετικό ορθογραφικό βάθος. Η ομάδα ελέγχου δεν βελτιώθηκε στις δεξιότητες της ορθογραφίας της Γ2, εύρημα αναμενόμενο, δεδομένου ότι οι συμμετέχοντες αυτής της ομάδας δεν είχαν δεχτεί παρέμβαση στη Γ2. Ωστόσο, σημειώθηκε μια μικρή βελτίωση στις δεξιότητές τους στην ορθογραφία της Γ1. Αυτή η βελτίωση συνδέεται πιθανόν με τη γνωστική ανάπτυξη των συμμετεχόντων της ομάδας ελέγχου των οποίων η γνωστική ωρίμανση συνέβαλε επίσης στην ανάπτυξη των γλωσσικών τους δεξιοτήτων. Τα αποτελέσματα της έρευνας αυτής θα μπορούσαν να χρησιμοποιηθούν για την δημιουργία προγραμμάτων παρέμβασης τα οποία θα βοηθήσουν τους μαθητές με μαθησιακές δυσκολίες να συνεκπαιδεύονται στις γενικές τάξεις των ξένων γλωσσών και να μην αποκλείονται από την εκμάθηση ξένων γλωσσών.